
PRIFYSGOL METROPOLITAN CAERDYDD DILYSU DOETHURIAETHAU PROFFESIYNOL
1 Cyflwyniad

1.1 Mae’r adran hon yn amlinellu’r strwythur ar gyfer rheoli a dilysu Gradd Ddoethurol sy’n seiliedig ar newid sefydliadol o fewn ymarfer proffesiynol trwy asesu elfennau a addysgir a Thesis, y cyfeirir ati yma o hyn ymlaen fel Doethuriaeth Broffesiynol.

2 Awdurdod

2.1 Mae’r Brifysgol yn gyfrifol am sicrhau ansawdd ei rhaglenni gradd ymchwil.

2.2 Os yw’r Ddoethuriaeth Broffesiynol arfaethedig yn gymhwyster newydd, dylid ceisio cymeradwyaeth y Brifysgol cyn ei dilysu gan ddefnyddio’r weithdrefn a nodir yn Adran 14.2 o’r Llawlyfr Academaidd yn:

http://www.cardiffmet.ac.uk/registry/academichandbook/Docume nts/AH1_14_02.pdf

2.3 Mae’r Brifysgol yn cynnwys y Ddoethuriaeth Broffesiynol yn ei diffiniad o raglen gradd ymchwil.

3 Strwythur ar gyfer Doethuriaeth Broffesiynol

3.1 Mae gan y Ddoethuriaeth Broffesiynol ddwy elfen:

.1 Elfen a addysgir sy’n cael ei chyflwyno a’i hasesu trwy fodiwlau penodol;

.2 Elfen Thesis sy’n cael ei hasesu trwy adroddiadau rhagarweiniol ac arholiad viva voce.

4 Fframwaith Rheoleiddio

4.1 Y fframwaith rheoleiddio fydd Rheoliadau Doethuriaeth Broffesiynol y Brifysgol – Adran 11.3 o’r Llawlyfr Academaidd

http://www.cardiffmet.ac.uk/registry/academichandbook/Docume nts/AH1_11_03.pdf

4.2    Dylai Panel Dilysu’r Brifysgol sy’n gwerthuso cynnig i ddilysu Doethuriaeth Broffesiynol ystyried y canlynol hefyd:

Cod Ansawdd y DU ar gyfer Addysg Uwch: Graddau Ymchwil 
https://www.qaa.ac.uk/docs/qaa/quality-code/advice-and-guidance-research-degrees.pdf 

Disgrifydd cymhwyster y Fframwaith Cymwysterau Addysg Uwch ar gyfer gradd Ddoethurol; 
 
Nodweddion gradd ddoethurol y QAA a nodweddion gradd meistr y QAA, yn enwedig y disgrifiad cyffredinol o’r nodweddion sy’n berthnasol i raddau meistr ymchwil.

5 Gwerthuso’r Cynnig

Mewn cysylltiad penodol â Chod Ansawdd y QAA, bydd y Panel Dilysu yn dymuno sicrhau ei hun bod y canlynol ar waith gan y Brifysgol a/neu’r Ysgol/Uned mewn perthynas â’r cynnig:

5.1 Rheoliadau ar gyfer graddau ymchwil sy’n glir ac ar gael yn rhwydd i ymgeiswyr, staff ac arholwyr. Hefyd, lle bo’n briodol, sicrhau eu bod yn cael eu hategu gan ganllawiau pwnc-benodol sydd yr un mor hygyrch;

5.2 Datblygu, cyflwyno ac adolygu codau ymarfer ar gyfer graddau ymchwil y gellir eu cymhwyso yn eang ac sydd ar gael yn rhwydd i’r holl fyfyrwyr a staff sy’n ymwneud â graddau ymchwil, ac sydd wedi’u hysgrifennu mewn iaith glir;

5.3 Monitro eu darpariaeth o raddau ymchwil yn erbyn dangosyddion a thargedau mewnol ac allanol sy’n adlewyrchu’r cyd-destun ar gyfer cynnig graddau ymchwil;

5.4 Dim ond derbyn ymgeiswyr mewn amgylchedd sy’n darparu cymorth i gynnal ymchwil a dysgu am ymchwil, a lle mae ymchwil ragorol, a gydnabyddir gan gymuned y pwnc perthnasol, yn digwydd;

5.5 Gweithdrefnau derbyn ar gyfer graddau ymchwil sy’n glir, yn cael eu cymhwyso’n gyson ac yn arddangos cyfle cyfartal;

5.6 Dim ond derbyn ymgeiswyr sydd â chymwysterau priodol ac sydd wedi’u paratoi’n briodol i raglenni gradd ymchwil, a hynny ar sail penderfyniadau sy’n cynnwys o leiaf ddau aelod o staff sydd wedi derbyn hyfforddiant ac arweiniad ar gyfer dewis a derbyn myfyrwyr gradd ymchwil. Bydd hyn yn rhoi sicrwydd bod penderfyniadau cytbwys ac annibynnol am dderbyn myfyrwyr wedi’u gwneud yn unol â’r polisi derbyn;

5.7 Diffinio a chyfleu’n glir gyfrifoldebau a hawliau myfyrwyr sy’n ymgymryd â rhaglenni gradd ymchwil;
5.8 Rhoi digon o wybodaeth i ymgeiswyr er mwyn iddynt ddechrau eu hastudiaethau yn deall yr amgylchedd y byddant yn gweithio ynddo;

5.9 Penodi goruchwylwyr sydd â’r sgiliau priodol a’r wybodaeth pwnc briodol i gefnogi ac annog ymgeiswyr a monitro eu cynnydd yn effeithiol;

5.10 Darparu tîm goruchwylio ar gyfer pob myfyriwr ymchwil sy’n cynnwys prif oruchwylydd fel pwynt cyswllt sydd wedi’i nodi’n glir;

5.11 Sicrhau bod cyfrifoldebau goruchwylwyr myfyrwyr ymchwil yn cael eu cyfleu’n glir i oruchwylwyr a myfyrwyr;

5.12 Sicrhau bod gan oruchwylwyr unigol ddigon o amser i gyflawni eu cyfrifoldebau yn effeithiol;

5.13 Rhoi mecanweithiau wedi’u diffinio’n glir ar waith ar gyfer monitro a chefnogi cynnydd myfyrwyr ymchwil, gan gynnwys adolygiadau ffurfiol ac eglur o gynnydd yn ystod camau gwahanol – gan alluogi ymgeiswyr, goruchwylwyr a staff perthnasol eraill i fod yn ymwybodol o fecanweithiau monitro cynnydd, gan gynnwys pwysigrwydd cadw cofnodion priodol o ganlyniadau cyfarfodydd a gweithgareddau cysylltiedig;

5.14 Hwyluso cyfleoedd priodol i ymgeiswyr ddatblygu sgiliau ymchwil, personol a phroffesiynol – gan gynnwys nodi anghenion datblygu pob ymgeisydd y cytunwyd arnynt ar y cyd gan y myfyriwr a’r staff priodol ar ddechrau’r radd. Dylid adolygu a diweddaru’r anghenion hyn yn rheolaidd fel y bo’n briodol;

5.15 Rhoi mecanweithiau ar waith i gasglu, adolygu ac ymateb fel y bo’n briodol i werthusiadau gan y rhai sy’n ymwneud â graddau ymchwil, gan gynnwys ymgeiswyr unigol a grwpiau o ymgeiswyr neu eu cynrychiolwyr – gan sicrhau bod gwerthusiadau’n cael eu hystyried mewn ffordd agored ac adeiladol a bod y canlyniadau’n cael eu cyfleu’n briodol;

5.16 Defnyddio meini prawf ar gyfer asesu graddau ymchwil sy’n eu galluogi i ddiffinio eu safonau academaidd a chyflawniadau eu graddedigion, a bod y meini prawf a ddefnyddir i asesu graddau ymchwil yn glir ac ar gael yn rhwydd i ymgeiswyr, staff ac arholwyr;

5.17 Sicrhau bod gweithdrefnau asesu terfynol graddau ymchwil yn glir, wedi’u cyfleu i bawb sy’n ymwneud â’r broses asesu,
ac yn cael eu gweithredu’n drylwyr, yn deg, yn gyson ac mewn modd amserol – gan gynnwys mewnbwn gan arholwr allanol;

5.18 Cyflwyno a hyrwyddo gweithdrefnau annibynnol a ffurfiol ar gyfer ymdrin â chwynion ac apeliadau sy’n deg ac yn glir i bawb dan sylw, yn gadarn ac yn cael eu cymhwyso’n gyson.

6 Aelodaeth y Panel Dilysu

6.1 Bydd aelodaeth y Panel Dilysu yn cynnwys Cadeirydd, dau gynrychiolydd o Bwyllgor Graddau Ymchwil y Brifysgol, dau aelod allanol, ac un cynrychiolydd o’r Gwasanaethau Ymchwil a Menter.

7 Rhaglen ar gyfer y Digwyddiad Dilysu

7.1 Fel arfer, bydd rhaglen y digwyddiad yn cynnwys:

a) Cyfarfod preifat o’r Panel Dilysu;

b) Cyfarfod rhwng y Panel Dilysu a Thîm Rheoli a Chynllunio’r Ysgol/Uned i archwilio lle’r rhaglen radd Doethuriaeth Broffesiynol arfaethedig ym mhortffolio’r Ysgol a materion cyd-destunol eraill megis cynlluniau strategol, trefniadau ar gyfer rheoli ansawdd a safonau academaidd graddau ymchwil; datblygiad presennol ac arfaethedig diwylliant, amgylchedd a chyfleusterau ymchwil; a materion yn ymwneud ag ariannu’r cynnig ac unrhyw fentrau darpariaeth a allai effeithio ar y rhaglen radd Doethuriaeth Broffesiynol;

c) Cyfarfod rhwng y Panel Dilysu a thîm a goruchwylwyr y rhaglen Doethuriaeth Broffesiynol er mwyn i’r Panel archwilio materion sy’n deillio o’r ddogfen gyflwyno gan gynnwys sail resymegol, nodau, strwythur, cynnwys a chyflwyno; cofrestru, monitro, goruchwylio, asesu a chefnogi myfyrwyr; staffio a chyfleusterau ymchwil;

d) Archwilio cyfleusterau perthnasol;

e) Cyfarfod â myfyrwyr sy’n astudio rhaglenni eraill yn yr Ysgol, lle bo hynny’n berthnasol;

f) Cyfarfod preifat arall o’r Panel Dilysu i lunio casgliadau;

g) Adborth i aelodau staff priodol yn yr Ysgol.

7.2 Wrth ystyried ei argymhellion i’r Pwyllgor Ansawdd a Safonau Academaidd a’r amodau a’r argymhellion cymeradwyo, fel sy’n briodol, bydd y Panel Dilysu yn rhoi sylw llawn i allu ymddangosiadol yr Ysgol i gyflwyno’r rhaglen radd Doethuriaeth Broffesiynol i lefelau ansawdd trothwy o leiaf ac i gynnal safonau academaidd sy’n cyfateb i’r rhai a gyflawnir gan fyfyrwyr y Brifysgol sy’n cymhwyso am ddyfarniadau cyfatebol.


8 Dogfennau ar gyfer Digwyddiadau Dilysu Doethuriaeth Broffesiynol

8.1 Trosolwg

.1 Bydd y ddogfen gyflwyno yn galluogi’r Ysgol i ddangos yr hyn y mae’n bwriadu ei gyflawni a/neu wedi’i gyflawni a sut mae’n disgwyl gwneud hynny a/neu sut mae wedi gwneud hynny. Dylai dogfennau cryno a chlir alluogi’r darllenydd i ddeall y Ddoethuriaeth Broffesiynol arfaethedig a’i chynnydd, a nodi materion perthnasol. Cyfrifoldeb yr Ysgol yw sicrhau bod y dogfennau cyflwyno yn cydymffurfio â gofynion y Brifysgol ac yn briodol o ran ansawdd.

.2 Mae ansawdd y dogfennau yn elfen bwysig o ddilysiad llwyddiannus. I’r perwyl hwn, mae natur yr iaith a’r cyflwyniad a ddefnyddir yn bwysig. Dylai’r ysgrifennu fod yn glir ac yn fanwl gywir gan ddefnyddio iaith syml sy’n osgoi jargon ac nad yw’n oreiriog.

.3 Dylai’r ddogfen gyflwyno gael ei threfnu mewn ffordd sy’n hwyluso mynediad, cyfeirio a darllen. Dylai’r meysydd amrywiol sy’n cael eu cynnwys gael eu gwahaniaethu naill ai fel isadrannau dogfen fwy neu fel dogfennau ar wahân. Dylai’r cynnyrch cyffredinol fod yn hylaw a defnyddiol.

8.2 Gwybodaeth sydd i’w chynnwys yn y Ddogfen Gyflwyno

.1 Dylid cynnwys y wybodaeth ganlynol yn y ddogfen gyflwyno ar gyfer cynnig Doethuriaeth Broffesiynol:



a) Cefndir hanesyddol cryno sy’n cyfeirio’n benodol at ddatblygiadau diweddar a’r cyd-destun ar gyfer y cynnig;
b) Cyfeiriad at unrhyw adroddiadau allanol a mewnol ar ansawdd y ddarpariaeth bresennol, a hunanarfarniad mewn perthynas â nhw;

c) Strwythur academaidd a rheoli;

d) Gwasanaethau cymorth technegydd a chymorth gweinyddol;
e) Nifer y myfyrwyr arfaethedig, gofynion derbyn a gweithdrefn ddethol;
f) Tystiolaeth bod y rhaglen yn cynnwys ac yn cydymffurfio â gofynion unrhyw ddatganiadau meincnod allanol perthnasol, gan gynnwys disgrifyddion cymwysterau Lefel 8 y Fframwaith Cymwysterau Addysg Uwch a nodweddion gradd Ddoethurol y QAA, a meincnodau Cyrff Proffesiynol, Statudol a Rheoleiddiol (PSRBs) perthnasol;

g) Rhaglen Gynefino a’r Llawlyfr Myfyrwyr arfaethedig;

h) Trefniadau ar gyfer goruchwyliaeth, hawliau a chyfrifoldebau goruchwylwyr a myfyrwyr;

i) Gweithdrefnau asesu (yn unol â rheoliadau Doethuriaeth Broffesiynol y Brifysgol);

j) Mae systemau sydd ar waith neu systemau arfaethedig ar gyfer monitro, cefnogi ac adolygu cynnydd myfyrwyr a derbyn adborth gan fyfyrwyr yn briodol, felly hefyd systemau ar gyfer lles a chymorth myfyrwyr.

k) Gwybodaeth fanwl am y staff academaidd a fydd yn goruchwylio ac yn rheoli’r Ddoethuriaeth Broffesiynol arfaethedig gan gynnwys:

(i) Rhestr o’r holl staff (academaidd a gweinyddol);

(ii) CVs darpar oruchwylwyr;

(iii) Polisi datblygu staff ac enghreifftiau o weithgareddau presennol;

(iv) Profiad staff mewn goruchwylio ymchwil;

(v) Myfyrwyr sydd wedi’u cofrestru ar hyn o bryd neu sydd wedi cwblhau’r rhaglen;

(vi) Myfyrwyr sydd wedi tynnu’n ôl/wedi methu â chwblhau’r rhaglen;

(vii) Llawlyfr Staff.

l) Yr adnoddau sydd ar gael, neu’r adnoddau arfaethedig, yn benodol:

(i) Llyfrgell

Manylion y stoc gyfredol, gan gynnwys cyfnodolion a mynediad electronig, oriau agor, cyllideb flynyddol, polisi caffael, hawliau benthyca mewn Prifysgolion a Sefydliadau lleol ac eraill;

(ii) Technoleg Gwybodaeth

Darpariaeth, cyllideb a mynediad technoleg gwybodaeth;

(iii) Cyfleusterau ac Amgylchedd Ymchwil

Rhestr o’r llety sydd ar gael ar gyfer ymchwil ac astudio, a chyfleusterau ar gyfer dosbarthiadau tiwtorial a seminarau.

m) Manyleb y rhaglen;

n) Disgrifyddion modiwlau;

o) Unrhyw ddogfennau/adroddiadau perthnasol eraill.


9 Llunio Penderfyniadau’r Panel Dilysu

9.1 Gall Paneli Dilysu wneud y penderfyniadau canlynol:-

(i) cymeradwyo’r Ddoethuriaeth Broffesiynol;

(ii) cymeradwyo’r Ddoethuriaeth Broffesiynol yn amodol ar fodloni’r amodau yn unol â’r amserlen a nodwyd, ac ystyried yr argymhellion yn llawn gyda thystiolaeth (trwy gofnodion Pwyllgor Graddau Ymchwil yr Ysgol). Gall materion adnoddau, gan gynnwys staffio, arwain at ofyniad am gynllun gweithredu, i’w fonitro drwy’r Pwyllgor Ansawdd a Safonau Academaidd;

(iii) ni chymeradwyir y Ddoethuriaeth Broffesiynol ond dylid ailgyflwyno’r cynnig ar ôl proses o ddatblygu a/neu ail-gynllunio pellach. Os oes angen ailgyflwyno’r cynnig, bydd adroddiad y Panel Dilysu yn nodi’r materion sydd angen mynd i’r afael â nhw cyn cynnal digwyddiad arall;

(iv) rhaid gwrthod y Ddoethuriaeth Broffesiynol ar y sail na fyddai cymhwyso amodau na datblygu’r cynnig ymhellach yn arwain at raglen ymchwil o ansawdd neu safon briodol.

10 Cymeradwyo

10.1 Ni ddylid argymell cymeradwyo’r Ddoethuriaeth Broffesiynol i’r Pwyllgor Ansawdd a Safonau Academaidd os oes gan y Panel Dilysu amheuon mawr am y nodau, safon academaidd, strwythur, cynnwys, rheoliadau asesu, adnoddau ac ati, ar ôl cwblhau’r ddeialog gyda’r Ysgol.

10.2      Dylai penderfyniadau’r Panel Dilysu fod yn seiliedig ar y digwyddiad, ac ni ddylai pwysau sy’n deillio o amseriad digwyddiad ddylanwadu ar y penderfyniad academaidd.

10.3     Mae’r sefyllfa sy’n achosi’r anhawster mwyaf yn codi mewn achos lle mae’r ddogfen yn ddiffygiol ond lle mae amheuon y Panel Dilysu wedi’u bodloni yn y drafodaeth. Mewn achosion o’r fath, rhaid i’r Panel Dilysu fod yn fodlon bod y materion wedi’u datrys neu y gellir eu datrys ac y bydd y dogfennau yn cael eu diwygio yn unol â hynny (trwy osod amodau).

11 Amodau/Argymhellion i’w Cymeradwyo

11.1    Dylid defnyddio amodau cymeradwyo ar gyfer gofynion y mae’n RHAID eu bodloni er mwyn sicrhau bod y rhaglen radd Doethuriaeth Broffesiynol yn bodloni’r trothwy gofynnol o ran ansawdd a safon. Rhaid mynegi amodau yn fanwl, a rhaid i’r Panel Dilysu gytuno iddynt. Hefyd, rhaid i’r amodau gynnwys amserlen ar gyfer eu cwblhau – fel arfer cyn i fyfyrwyr gael eu derbyn i’r rhaglen. Rhaid cyflwyno dogfennau, fel arfer ar ffurf dogfen rhaglen (ddiffiniol) ddiwygiedig, i’r Gyfarwyddiaeth Gwella Ansawdd i’w hystyried gan Gadeirydd y Panel Dilysu.

11.2   Dylid mynegi newidiadau fel argymhellion os ydynt yn ddymunol er mwyn gwella ansawdd y rhaglen radd Doethuriaeth Broffesiynol a/neu brofiad myfyrwyr, ond nad ydynt yn effeithio ar safon y trothwy. Mae argymhellion yn rhoi cyngor yn hytrach nag yn gorfodi, ond byddai system monitro ansawdd y Brifysgol yn dymuno gweld cyfeiriad at ble mae materion o’r fath wedi’u hystyried a’u gweithredu neu eu gwrthod. Gallai hyn gynnwys cynllun gweithredu ar gyfer materion i’w datrys. Dylid cofnodi ymatebion i’r argymhelliad yng nghofnodion Pwyllgor Graddau Ymchwil yr Ysgol, a chyflwyno’r adroddiad blynyddol ar weithgarwch ymchwil i’r Pwyllgor Graddau Ymchwil. Ni ellir defnyddio argymhellion fel modd o wella ansawdd neu safonau lle mae’r Panel Dilysu yn penderfynu bod un neu’r ddau o’r rhain islaw’r trothwy derbyniol.

